text: Jan Gehl
  
  publiceret: 2023-05-08 10:58:51+02:00
  Jan Gehl er en dansk arkitekt, byplanlægger og forfatter. Han er internationalt berømmet for sit arbejde med byplanlægning og udformning af menneskenære byrum. Gehl har gennem årtier fokuseret på menneskets behov og trivsel i bymiljøet frem for æstetik og byggeøkonomi.
  Dette fokus bragte i en årrække dele af den danske arkitektstand i opposition til Jan Gehl, eftersom hans blik for det enkelte individ blev opfattet som en direkte kritik af ikke mindst 1960'erne-1970'ernes prioriteringer af modernistiske højhuse og karréer, der typisk var udformet som præfabrikerede betonbyggerier. Gehl mente, at disse rationelle byggeformer alt for sjældent tog de nødvendige menneskelige hensyn, som han efterspurgte for at fremme trivslen blandt beboerne. Dette gælder såvel børn, unge, voksne og ældre i nøje forklarede samspil.
  Jan Gehl er uddannet arkitekt fra Det Kongelige Danske Kunstakademi i 1960, og han har siden da undervist og forsket i arkitektur og byplanlægning på Kunstakademiets Arkitektskole i København samt en lang række universiteter i udlandet. Han har haft internationale undervisningsposter i Melbourne, Toronto, Guadalajara, Cape Town, San José i Costa Rica, Dresden, Jakarta, Berkeley, og han har været professor på Center for Byrumsforskning på Kunstakademiets Arkitektskole i København 2003-2006.
  I 1965 tildeltes Gehl en halvt års rejsestipendium og boede i Italien sammen med sin hustru cand.psych. Ingrid Gehl, hvis baggrund som miljøpsykolog ved Statens Byggeforskningsinstitut var meget vigtig i deres samarbejde om at udfordre de mere traditionelle arkitekter og tidens monotone tilgange til byggeri og bilisme. I en række italienske byer systematiserede de analyserne af hver enkelt bys samspil med de lokale borgere og deres livsmønstre, trivsel, traditioner, arkitektur og offentlige byrum.
  Jan Gehls gennembrud kom i 1971 med bogen Livet mellem husene (engelsk titel Life Between Buildings, 1987), som i dag er en international klassiker inden for byplanlægning og arkitektur, udgivet på 26 sprog.
  Gehls tilgange i denne bog udspringer af hans pionerindsats i bylivsforskning og byrumsanalyser. Og bogens popularitet medvirkede til at bibringe Gehl nye internationale udfordringer, som bl.a. begyndte i de større canadiske og australske byer med fokus på at transformere bil- og affaldszoner til grønne by- og opholdszoner etc.
  Jan Gehl begyndte som rådgiver i 1990 under navnet Gehl Architects, og virksomheden (grundlagt i 2000) specialiserede sig i at planlægge og udforme menneskenære byrum rundt om i verdens byer.
  Gehl har i denne sammenhæng specialudviklet et koncept, kaldet "Gehl-metoden", som er en detaljeret 12-punktsplan og en alternativ tilgang til byplanlægning og arkitektur ud fra menneskers behov og adfærd. Denne har givet ham rådgivningsopgaver verden rundt, bl.a. spændende fra København og andre danske byer, over Sydney, Wellington, New York, Cape Town, Moskva, Oslo og til en række andre europæiske byer.
  Blandt denne række af opgaver bør fremhæves Gehls omlægning af Broadway og Times Square i New York City, fra en stærk biltrafikeret hovedpulsåre til cykelvenlige grønne sidde- og fodgængerzoner med plads til alle aldre på alle tider af døgnet. Løsningen er typisk for hans bredspektrede indsats og overtalelsesevner, i og med at han overbeviste millionbyens politikere om en sådan transformation i det yderst bilglade USA.
  Ifølge Gehl er man i Danmark fortsat med at udvikle nye byområder, som eksempelvis Ørestaden og Århus Ø, der ikke opfylder nogen af punkterne i hans 12-punktsplan for menneskelig trivsel.
  Jan Gehls danske og internationale arbejder har sideløbende ført til en række banebrydende bøger og artikler om byrum og byliv, udover bogen Livet mellem husene har han bl.a. sammen med hustruen Ingrid Gehl skrevet artiklerne Mennesker i Byer, Torve og Pladser samt Fire italienske torve i 1966.
  Desuden har han med arkitekt og byplanlægger Lars Gemzøe (født 1945) skrevet bl.a. Byens rum – Byens liv (1996); og i henholdsvis 2010 og 2021 udgav Gehl de vigtige opsummeringsbøger Byer for mennesker, oversat til 38 sprog, og Den menneskelige dimension.
  Bogen Livet mellem husene er desuden blevet behandlet i en dokumentarfilm.
  Jan Gehl har modtaget en lang række nationale og internationale udmærkelser for sit arbejde. I Danmark har han bl.a. modtaget N.L. Høyen Medaljen for sin forskning, fortolkning og formidling af de skønne kunster i 2007, Statens Kunstfonds Livsvarige ydelse i 2009, Arkitektforeningens Æresmedalje i 2012, C.F. Hansen Medaljen i 2013. Han er udnævnt til Ridder af Dannebrog i 2022.
  I udlandet har han bl.a. modtaget følgende udmærkelser, spændende over Cavaliere dell'Ordine Al Merito della Repubblica Italiana i 1967, Australia Planning Award i 2003, Places Research Award (med City of Melbourne) i 2006, The Commissioner's Award for exceptional contribution to New York City Streetscape and Public Realm i 2009, Prince Eugen Medaljen i Sverige i 2011, til Bertha & Carl Benz Award i Tyskland 2016 m.fl.
  I Sydney er Gehl desuden udnævnt til æresborger, og han har modtaget æresdoktorater fra universiteterne i Edinburgh, Toronto, Halifax og Varna.